Príloha č. 4
Vyhlásenie hláv štátov a vlád
Albánska, Bulharska, Chorvátska, Estónska, Litvy, Lotyšska, Macedónska, Rumunska, Slovenska a Slovinska pri príležitosti summitu NATO v Prahe

1.	My, hlavy štátov a vlád Albánska, Bulharska, Chorvátska, Estónska, Litvy, Lotyšska, Macedónska, Rumunska, Slovenska a Slovinska potvrdzujeme, že politická solidarita a oddanosť demokratickým hodnotám budú aj naďalej základom našej spolupráce navzájom ako aj so spojencami z NATO. 

2.	Počas dvoch a pol roka od nášho prvého stretnutia vo Vilniuse v Litve sme sa snažili prispievať k vytváraniu slobodnej Európy, ktorú spájajú základné princípy demokracie, trhovej ekonomiky a ľudských práv. Stanovili sme si tiež za cieľ konať solidárne pri odpovedi na nové hrozby pre euroatlantické spoločenstvo. Za týmto účelom sme sa pripojili ku krajinám NATO v operáciách siahajúcich od Kosova až po Kábul a konali sme ako členovia Aliancie v boji proti terorizmu. 

3.	Vítame rozhodnutie Severoatlantickej Rady pozvať Bulharsko, Estónsko, Litvu, Lotyšsko, Rumunsko, Slovensko a Slovinsko na začatie prístupových rozhovorov s NATO. Toto rozhodnutie je úspechom pre všetky naše krajiny a úspechom demokracie. Je to tiež uznaním výnimočného úsilia, ktoré naše krajiny vyvinuli pri reformách. Sme presvedčení, že Albánsko, Chorvátsko a Macedónsko sú dôležitou súčasťou euroatlantického spoločenstva a veríme, že pri najbližšej príležitosti budú pozvané na začatie prístupových rozhovorov. Sme odhodlaní urýchliť proces reforiem v našich krajinách a spolupracovať navzájom pri podpore ašpirácií Albánska, Chorvátska a Macedónska na členstvo v NATO. 
 
4.	Sme vďační za podporu Parlamentného zhromaždenia NATO venovanú Vilniuskej skupine od jej založenia a veríme, že Parlamentné zhromaždenie NATO bude naďalej motorom ďalšieho rozširovania NATO. Vítame pozvanie Litvy usporiadať v dňoch 22. – 23. mája 2003 vo Vilniuse stretnutie našich krajín na úrovni predsedov parlamentov a zámer Macedónska zorganizovať Summit Vilniuskej skupiny v roku 2004 v Skopje. 

5.	Potvrdzujeme našu podporu silnej Aliancii ako jadra transatlantickej bezpečnosti, schopnej adaptovať sa a čeliť novým bezpečnostným výzvam. Budeme prispievať v čo najväčšom možnom rozsahu do operácií NATO a do modernizácie obranných kapacít NATO. Potvrdzujeme naše odhodlanie aj naďalej zohrávať aktívnu úlohu vo vojne proti terorizmu a šíreniu zbraní hromadného ničenia. Podporujeme cieľ medzinárodného spoločenstva plne odzbrojiť Irak v súlade s rezolúciou Bezpečnostnej rady OSN č. 1441. V prípade nedodržania podmienok tejto rezolúcie sme pripravení prispieť do medzinárodnej koalície na presadenie jej ustanovení a odzbrojenie Iraku. 

6.	Proces, ktorý sme začali vo Vilniuse, zvýšil vzájomnú dôveru, solidaritu a regionálnu spoluprácu medzi našimi krajinami a posilnil demokraciu v Európe. Urýchlili sme transformáciu našich občianskych spoločností a naučili sa pracovať spoločne ako spojenci. Sme presvedčení, že duch solidarity a zodpovednosti bude hrať dôležitú úlohu po summite v Prahe pri ďalšom šírení demokracie a bezpečnosti v euroatlantickej oblasti. Sme pripravení pomôcť Bosne a Hercegovine a Juhoslovanskej zväzovej republike pri úspešnom vstupe do euroatlantických inštitúcií a budeme podporovať proces reforiem na Ukrajine, Bielorusku, Moldavsku, krajín Zakaukazska a Strednej Ázie.

Praha, 21. november 2002